b'\n_START_ARTICLE_\nNavadna zvezdica\n_START_SECTION_\nOpis\n_START_PARAGRAPH_\nRastlina ima ne\xc5\xbene bele posami\xc4\x8dne cvetove in drobne sr\xc4\x8dasto oblikovane listke. Ponekod po Evropi so jo zelo cenili kot zdravilno zeli\xc5\xa1\xc4\x8de, ki vsebuje veliko vitamina C, beta karotena, magnezija, kalcija ter drugih vitaminov in mineralov. Drobni cvetovi in listi\xc4\x8di se za prehrano lahko nabirajo celo poletje. Cveti od aprila do oktobra. Od ostalih podobnih rastlin iz dru\xc5\xbeine klin\xc4\x8dnic se navadna zvezdica lo\xc4\x8di po tem, da ima steblo pora\xc5\xa1\xc4\x8deno z drobnimi dla\xc4\x8dicami le po eni strani in v strnjenem pasu, medtem ko imajo nekatere podobne vrste stebla pora\xc5\xa1\xc4\x8dena povsod._NEWLINE_Ime kurja \xc4\x8drevca se je uveljavilo zaradi dolgih plaze\xc4\x8dih in med seboj prepletenih stebel, ki pri puljenju spominjajo na \xc4\x8dreva perutnine. Rastlina se je sposobna izjemno hitro ter na gosto raz\xc5\xa1iriti po vla\xc5\xbenih delih vrtov in njiv, kjer je zemlja revna z du\xc5\xa1ikom. Ob zanemarjanju polj lahko navadna zvezdica preraste ve\xc4\x8dje dele z \xc5\xbeitom posejanih njiv in tako zmanj\xc5\xa1a pridelek. Na poljih je\xc4\x8dmena lahko razra\xc5\xa1\xc4\x8dena navadna zvezdica povzro\xc4\x8di tudi do 80% manj\xc5\xa1i razrast je\xc4\x8dmena.\n_START_SECTION_\nZdravilne lastnosti\n_START_PARAGRAPH_\nRastlina se danes v farmacevtski industriji uveljavlja kot surovina za izdelavo razli\xc4\x8dnih krem zoper gubice in izsu\xc5\xa1itev ko\xc5\xbee. Pripravki iz navadne zvezdice se v ljudskem zdravilstvu sicer uporablja tudi za pospe\xc5\xa1evanje celjenje ran, zdravilo za gnojne bule in izpu\xc5\xa1\xc4\x8daje, kot poparek ali prevretek pa so v\xc4\x8dasih uporabljali tudi kot zdravilo za meh\xc4\x8danje sluzi v plju\xc4\x8dih ter za la\xc5\xbeje izka\xc5\xa1ljevanje, pa tudi kot zdravilo za ledvice, mehur in hemoroide. \xc4\x8caj iz kurjih \xc4\x8drevc naj bi spodbujal tudi prebavo. U\xc5\xbeitni so tudi surovi cvetovi in listi\xc4\x8di, ki se mladi lahko u\xc5\xbeivajo kot solata._NEWLINE_Rastlina vsebuje tudi saponine, ki v velikih koli\xc4\x8dinah lahko privedejo do zastrupitve. Obstajajo podatki o zastrupitvah \xc5\xbeivine z navadno zvezdico, vendar so taki primeri izjemno redki.'